CELEX: C2005/115/47
Language: fi
Date: 2005-05-14 00:00:00
Title: Asia T-91/05: Sinara Handel GmbH:n 28.2.2005 Euroopan unionin neuvostoa ja Euroopan yhteisöjen komissiota vastaan nostama kanne

14.5.2005   
            
            
               FI
            
            
               Euroopan unionin virallinen lehti
            
            
               C 115/25
            
         Sinara Handel GmbH:n 28.2.2005 Euroopan unionin neuvostoa ja Euroopan yhteisöjen komissiota vastaan nostama kanne
   (Asia T-91/05)
   (2005/C 115/47)
   Oikeudenkäyntikieli: englanti
   Sinara Handel GmbH, kotipaikka Köln (Saksa), on nostanut 28.2.2005 Euroopan yhteisöjen ensimmäisen oikeusasteen tuomioistuimessa kanteen Euroopan unionin neuvostoa ja Euroopan yhteisöjen komissiota vastaan. Kantajan edustajina ovat asianajajat K. Adamantopoulos ja E. Petrisi.
   Kantaja vaatii, että ensimmäisen oikeusasteen tuomioistuin
   
               —
            
            
               määrää Euroopan yhteisön korvaamaan 17.11.1997 annetussa neuvoston asetuksessa (EY) N:o 2320/97 säädettyjen lopullisten polkumyyntitoimenpiteiden toteuttamisen seurauksena aiheutuneen vahingon määräämällä, että kantajalle maksetaan kesäkuun 2000 ja joulukuun 2002 välisenä aikana tapahtuneesta voiton menetyksestä 1 663 344,33 euroa 8 prosentin vuosittaisine viivästyskorkoineen;
            
         
               —
            
            
               toissijaisesti määrää, että kantajalle maksetaan korvauksena kesäkuun 2000 ja joulukuun 2002 välisenä aikana tapahtuneesta voiton menetyksestä aiheutuneesta vahingosta summa, jonka määrä arvioidaan oikeudenkäynnin kuluessa ensimmäisen oikeusasteen tuomioistuimen välipäätöksen jälkeen asianosaisten välisellä sopimuksella tai, jos sopimukseen ei päästä, tuomioistuimen lopullisella päätöksellä;
            
         
               —
            
            
               velvoittaa neuvoston ja komission korvaamaan kaikki kantajan oikeudenkäyntikulut tässä oikeudenkäynnissä.
            
         Oikeudelliset perusteet ja pääasialliset perustelut
   Kantaja on saumattomien putkien tuontia yhteisöön harjoittava maahantuoja, ja siihen vaikuttavat toimenpiteet, jotka on toteutettu lopullisen polkumyyntitullin käyttöönottamisesta tiettyjen Unkarista, Puolasta, Venäjältä, Tsekin tasavallasta, Romaniasta ja Slovakian tasavallasta peräisin olevien raudasta tai seostamattomasta teräksestä valmistettujen saumattomien putkien tuonnissa, asetuksen (ETY) N:o 1189/93 kumoamisesta ja kyseistä Kroatian tasavallasta peräisin olevaa tuontia koskevan menettelyn päättämisestä 17 päivänä marraskuuta 1997 annetulla neuvoston asetuksella (EY) N:o 2320/97 (1).
   Komissio teki 18.12.1999 myös EY:n perustamissopimuksen 81 artiklan soveltamisesta (Asia IV/E-1/35.860-B saumattomat teräsputket) komission päätöksen 2003/382/EY (2), jolla määrättiin sakko useille yhteisön saumattomien putkien tuottajille.
   Kantaja väittää, että kun otetaan huomioon se, että kilpailu- ja polkumyyntimenettelyissä tarkastellut tuotteet, yritykset ja ajanjakso olivat osittain samat, yhteisön tuottajien kilpailua rajoittava toiminta vaikutti polkumyyntimenettelyn syy-yhteyttä ja vahinkoa koskeviin arviointeihin. Kantaja väittää, että vastaajat eivät ottaneet huomioon kilpailua rajoittavaa toimintaa arvioidessaan tuonnin aiheuttamaa vahinkoa ja näin ollen rikkoivat polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annettua neuvoston asetusta (EY) N:o 384/96 (3) ja laiminlöivät hyvää hallintotapaa ja huolellisuutta koskevaa velvoitettaan. Kantaja vetoaa myös siihen, että luottamuksensuojan periaatetta ja suhteellisuusperiaatetta on loukattu.
   Kantaja toteaa, että vastaajat ovat myöntäneet lopullisen polkumyyntitullin käyttöön ottamisesta tiettyjen muun muassa Venäjältä ja Romaniasta peräisin olevien raudasta tai seostamattomasta teräksestä valmistettujen saumattomien putkien tuonnissa annetun asetuksen (EY) N:o 2320/97 muuttamisesta 16 päivänä heinäkuuta 2004 annetussa neuvoston asetuksessa (EY) N:o 1322/2004 (4) sen, että polkumyyntiä koskevan arvioinnin lopputulos olisi voinut olla erilainen, jos kilpailua rajoittava toiminta olisi otettu huomioon.
   Näin ollen kantaja vaatii vahingonkorvausta kesäkuun 2000 ja joulukuun 2002 välisenä aikana kärsimästään voiton menetyksestä.
   
      (1)  EYVL L 322, s. 1.
   
      (2)  EUVL 2003, L 140, s. 1.
   
      (3)  EYVL L 56, s. 1.
   
      (4)  EUVL L 246, s. 10.